Šabići (Trnovo, Federacija Bosne i Hercegovine)
Šabići su naseljeno mjesto u općini Trnovo, Federacija Bosne i Hercegovine, Bosna i Hercegovina. Nalazi se na jugoistočnim padinama planine Bjelašnice, na nadmorskoj visini oko 1160 m, na raskrsnici puteva za naselja Rakitnicu i Tušila. Smješteno je u dolini amfiteatralnog oblika koja se spušta od sjevera ka jugu, prema lijevoj obali. Šabići se, zajedno sa Umoljanima, Kramarima, Lukavcem, Brdima i Malešićima nalaze u gornjem toku rijeke Rakitnice, na desnoj obali. U sredini naselja, na lokalitetu Han, je nekropola stećaka, nacionalni spomenik Bosne i Hercegovine.. Tokom rata 1993-1995. godine na ovoj lokaciji bio je pozicioniran dio francuskog bataljona UNPROFOR-a, čiji su pripadnici pomjerili dvije skupine stećaka sa druge strane puta i iza zgrade. Tom prilikom je odsječeno oko 1/3 blage uzvisine na kojoj su stajali stećci. Iza rata 1999. godine od preostalih stećaka in situ, većina ih je teškom mehanizacijom sklonjena uz istočnu ivicu puta, manji dio je strovaljen u jarak između nekropole i mezarja, poneki je zatrpan zemljom pri ravnanju terena, a jedan je prevaljen preko živice u mezarje. Tada su mnogi od spomenika znatno oštećeni ili prepukli. Na ovom području su zastupljena rodovska groblja kao i manje nekropole pojedinih porodica. Šabići su bili rodovsko selo unutar većeg teritorija seoske općine. Argumenati za ovakvu pretpostavku su ime sela i postojanje rodovske nekropole sa stećcima, datirane u period od kraja 14. do početka 16. vijeka. Centar ovog područja bio je grad Črešnjevo, koji je dostigao najveći stepen razvoja u 15. vijeku. Imao je podgrađe (na teritoriji današnjeg Konjica) i carinu, jer je pored grada prolazio frekventni put iz doline Neretve. Cijeli kraj, a sa njim i područje župe Češnjevo pripadalo je feudalnom posjedu bosanskih kraljeva, tj. bio je kraljevska domena. Osmani su zauzeli područje do desne obale Neretve 1463. godine. U popisu od 1468./9. godine javlja se nahija Češnjevo. U narednom popisu iz 1477. godine ova nahija se više ne spominje.